NORAKSTS

|  |  |
| --- | --- |
| 28.05.2020. | Nr.10/9 |

###### PAR ELEKTROAPGĀDES TĪKLA IEGĀDI RIEKSTU CEĻA POSMĀ

###### NO 3. LĪNIJAS LĪDZ 4. LĪNIJAI, JELGAVĀ

(ziņo: I.Škutāne)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, I.Bandeniece, D.Olte, M.Buškevics, A.Garančs, R.Šlegelmilhs, J.Strods, I.Jakovels, S.Stoļarovs, A.Eihvalds, G.Kurlovičs, L.Zīverts, A.Rublis), **PRET –** nav, **ATTURAS** – nav,

2019. gada 6. decembrī saņemts Andra Lazdiņa iesniegums ar piedāvājumu Jelgavas pilsētas pašvaldībai iegādāties par 3 000,00 *euro* viņam piederošo elektroapgādes tīklu Riekstu ceļa posmā no 3. līnijas līdz 4. līnijai, Jelgavā, turpmāk – elektroapgādes tīkls. Iesniegumam pievienots Andra Lazdiņa īpašuma tiesību uz elektroapgādes tīklu 2007.gada 1.oktobra apliecinājums.

Izvērtējot iesniegumā minēto un papildus iegūto informāciju, konstatēts, ka elektroapgādes tīkls izbūvēts 2006. gadā tehniskā projekta Nr.1p/2005 „Ārējās elektroapgādes projekts dzīvojamajām mājām 4.līnijā 52 (12 gab.), 3.līnijā (11 gab.)” ietvaros uz Jelgavas pilsētas pašvaldībai piederošās zemes vienības ar kadastra apzīmējumu 09000210269.

Lai nodrošinātu ielu apgaismojumu Riekstu ceļa posmā no 3. līnijas līdz 4. līnijai, Jelgavā, jauna elektroapgādes tīkla projektēšanas un izbūves izmaksas šim posmam būtu aptuveni 18 000 *euro* ar PVN 21%.

Ievērojot ekonomisku, efektīvu un lietderīgu finanšu līdzekļu izmantošanas principu, saskaņā ar likuma „Par pašvaldībām” 14. panta pirmās daļas 2. punktu, 15. panta pirmās daļas 2. punktu, 21. panta pirmās daļas 17. punktu,

**JELGAVAS PILSĒTAS DOME NOLEMJ:**

1. Iegādāties elektroapgādes tīklu Riekstu ceļa posmā no 3. līnijas līdz 4. līnijai, Jelgavā (pielikumā “Elektroapgādes tīkla Riekstu ceļa posmā no 3.līnijas līdz 4.līnijai, Jelgavā apraksts”) par pirkuma maksu 3 000,00 *euro* (trīs tūkstoši *euro*).
2. Jelgavas pilsētas pašvaldības iestādei „Pilsētsaimniecība”:
   1. noslēgt pirkuma līgumu ar Andri Lazdiņu;
   2. pēc pirkuma līguma noslēgšanas ņemt grāmatvedības uzskatē elektroapgādes tīklu Riekstu ceļa posmā no 3. līnijas līdz 4. līnijai, Jelgavā.
3. Pirkuma maksu 3 000,00 *euro* (trīs tūkstoši *euro*) apmērā samaksāt no Jelgavas pilsētas pašvaldības iestādes „Pilsētsaimniecība” pamatbudžeta līdzekļiem.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2020.gada 28.maijā